
[image: image1.png]



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI
	Bucureşti, 20 aprilie 2010
Pl-x  139/2010


A V I Z

referitor la propunerea legislativă pentru modificarea 
Ordonanţei de urgenţă a Guvernului  nr.158/2005 privind concediile şi indemnizaţiile de asigurări sociale de sănătate, cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Ordonanţei de urgenţă a Guvernului  nr.158/2005 privind concediile şi indemnizaţiile de asigurări sociale de sănătate, cu modificările şi completările ulterioare, transmis cu adresa Pl.x 139 din 7 aprilie 2010 şi înregistrat sub nr. 31/263 din 8 aprilie 2010.
Conform dispoziţiilor art.75 alin.(3) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 

Propunerea legislativă are ca obiect de reglementare modificarea Ordonanţei de urgenţă a Guvernului  nr.158/2005 privind concediile şi indemnizaţiile de asigurări sociale de sănătate, cu modificările şi completările ulterioare, în sensul plăţii concediilor de odihnă şi indemnizaţiilor de asigurări sociale de sănătate de către angajatorii care desfăşoară activitate de producţie proprie cu minim 50 de salariaţi şi care au avut o cifră de afaceri mai mare de 500.000 euro în anul 2008, numai după decontarea sumelor de către Casele de Asigurări de Sănătate.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 20 aprilie 2010.

Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ, cu observaţii şi propuneri, înregistrat sub nr.1211 din data de 19 octombrie 2009, precum şi punctul de vedere al Guvernului României, înregistrat sub nr.172 din data de 25 februarie 2010, care nu susţine adoptarea propunerii legislative. 

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative.
În raport de obiectul şi conţinutul reglementării, propunerea legislativă face parte din categoria legilor organice.

